થોડી વાર પછી કબૂતરે પ્રયત્નો છોડી દીધાં. શાંતિથી રસોડાંમાં ટ્યૂબલાઇટ પાસે જઈને બેસી ગયું. તેની આ દશા જોઈને અચાનક મને મારી એકલતાનો ખ્યાલ આવ્યો. આખરે મારી હાલત પણ આ કબૂતર જેવી જ હતી ને. હું પણ એક અજાણી દુનિયામાં ફસાયેલા કબૂતર જેવો જ હતો જેને ઊંચે ઊડવાનો શોખ તો હતો પણ તેટલી ઊંચાઈ પર કોઈ મુક્તિ દ્વાર નહોતું. હવે મને કબૂતર પ્રત્યે જરાયે ચીડ નહોતી. હવે હું ઈચ્છતો હતો કે આ કબૂતર ક્યાય ન જાય.